Ses vas vir gewaagde Menlyn-rooftog | Maroela Media
Kenia maak seewater drinkbaar
Ses vas vir gewaagde Menlyn-rooftog
Die winkel waarop die rowers toegeslaan het. Foto: Verskaf
Ses verdagtes is in hegtenis geneem in verband met ŉ rooftog Maandagaand by Menlyn Mall in die ooste van Pretoria waartydens peperduur Rolex-horlosies gesteel is.
Maroela Media het vroeër berig ŉ groep verdagtes, wat mussies en pette gedra het, het omstreeks 18:00 op die winkelsentrum toegeslaan. Die verdagtes is na die Vault-winkel waar hulle ŉ hamer gebruik het om die vertoonvenster stukkend te slaan voor hulle ŉ aantal Rolex-horlosies gesteel het. Die aanvallers het op veiligheidsbeamptes geskiet toe hulle in twee voertuie van die toneel gevlug het.
Die Brooklyn-polisie het ŉ saak van sakeroof aanhangig gemaak vir verdere ondersoek.
Kapt. Colette Weilbach, woordvoerder van die Brooklyn-polisie, het Vrydag aan Maroela Media gesê vinnige optrede en puik speurwerk het tot die verdagtes se inhegtenisneming gelei.
“Die polisie het direk ná die voorval ŉ volskaalse soektog na die rowers van stapel gestuur. ŉ Intelligensiegedrewe operasie is Vrydag in die vroeë oggendure in Mamelodi uitgevoer waarby polisiebeamptes van die opsporingsspanne in Mpumalanga en Limpopo betrokke was,” het Weilbach gesê.
“Die beamptes het die verdagtes by ses verskillende adresse in Mamelodi in hegtenis geneem.”
Die polisie het tydens die inhegtenisnemings beslag gelê op ŉ groot bedrag geld, twee onwettige vuurwapens en ammunisie, asook twee voertuie wat vermoedelik gesteel is.
Die verdagtes, almal in hul 30’s en 40’s, moet volgende week in die Pretoria-landdroshof verskyn op aanklagte van sakeroof en die besit van gesteelde goedere. Verdere ondersoek word ook gedoen om vas te stel of die verdagtes met ander misdrywe verbind kan word.
Die polisiebestuur het die rolspelers wat tot dié deurbraak gelei het geloof vir hul goeie werk.
Menlyn misdaad Pretoria
Video: Vrou wil ‘uit hospitaal stap’ ná ongeluk op dam
Polisiekar ry vier dood
Robert · 2 jare gelede
Mooi man, julle kan as julle wil :-)
Louise · 2 jare gelede
Ek wens hulle wil die mense name ‘n shame
@Louise, dié mense het ook menseregte en is onskuldig tot skuldig bevind, al het hulle – na bewering – ‘n juwelierswinkel van peperduur Rolex-horlosies beroof. En op die sekuriteitswagte geskiet.
Avra · 2 jare gelede
Knap gedaan SAPS.
Daar is sekerlik nou al ‘n sekuriteitsprofiele van kriminele van gewapende rooftogte, verkragtings, plaas aanvalle, motorkapings ens. Kan dit nie versprei word sodat mense hulle self beter kan beskerm.
Hierdie kriminele moes in die eerste plek nie ‘n kans gekry het om die misdaad te pleeg nie.
Zella · 2 jare gelede
Hierdie Kapt. Colette Weilbach en haar span van Brooklyn vat nie nonsens nie.
Ons lees baie van haar en haar span se sukses.
Welgedaan Kapt. Weilbach